Мар е първия общественик, който поставя еврейския въпрос в контекста на съвременната епоха. Още преди френско-пруската война, от 1870 г., застава на ясно изразени антиеврейски позиции. Непосредствено след Берлинския конгрес, през февруари 1879 г. публикува остър памфлет, под името „Победата на юдаизма над германизма“. До есента на същата година памфлетът е преиздаден 12 пъти, превръщайки се в първия антисемитски бестселър. През същата тази 1879 г. Мар започва да издава вестник „Германска стража“ („Deutsche Wache“). От страниците на вестника се обявява създаването на сдружение под името „Антиеврейски съюз“ („Antijudischer Verein“). Много скоро терминът „еврейски“ бил заменен не много коректно със „семитски“, а сдружението станало известно под името Антисемитска лига („Antisemitenliga“). Мар въвеждайки в употреба термина „антисемитизъм“, на практика заменил в контектста на модерната по онова време расова теория на Жозеф Артюр де Гобино, Лудвиг Волтман, Жорж Ваше де Лапуж, „остарелия“ антиюдаизъм с него. И така, на 26 септември 1879 г. Вилхелм Мар основава в Берлин първото в историята антисемитско гражданско сдружение с политическа насоченост. Лигата изиграва роля за катализиране на антиеврейските настроения в Европа, и особено във Франция, където Едуар Дрюмон създава аналогична френска Антисемитска лига.